
ΑΝΑΚΟΙΝΩΣΗ
Ε.Σ.Α.μεΑ.: Αίτημα για επέκταση της χορήγησης του επιδόματος κίνησης και στα άτομα με αναπηρία όρασης   
Την επέκταση της χορήγησης του επιδόματος κίνησης και στα τυφλά άτομα με ποσοστό αναπηρίας 80% και άνω διεκδικεί από την υπουργό Κοινωνικής Συνοχής και Οικογένειας Δ. Μιχαηλίδου η Εθνική Ομοσπονδία Τυφλών (Ε.Ο.Τ.), καθώς η τυφλότητα αποτελεί σοβαρή μορφή αναπηρίας, η οποία δημιουργεί σημαντικές δυσκολίες στην αυτόνομη και ασφαλή μετακίνηση, καθιστώντας συχνά αναγκαία τη χρήση ταξί, ιδιωτικού οχήματος και τη συνδρομή ή συνοδεία άλλου προσώπου. 
Οι ανάγκες αυτές, σε συνδυασμό με τη συνεχή αύξηση του κόστους μετακίνησης, επιβαρύνουν σημαντικά την οικονομική κατάσταση των τυφλών ατόμων και των οικογενειών τους.
Σύμφωνα με την ΕΟΤ, είναι αδικαιολόγητο να αποκλείεται μια ολόκληρη κατηγορία ατόμων με αναπηρία ιδιαίτερα υψηλού ποσοστού, από μια παροχή που αποσκοπεί στην κάλυψη πρόσθετων αναγκών μετακίνησης. Ο αποκλεισμός αυτός εγείρει ζητήματα ίσης μεταχείρισης και κοινωνικής δικαιοσύνης, καθώς δεν ανταποκρίνεται στις πραγματικές ανάγκες των τυφλών πολιτών.
Επιπλέον, η μη χορήγηση του επιδόματος κίνησης στους τυφλούς έχει και πρόσθετες συνέπειες, καθώς συνδέεται με τη δυνατότητα υπαγωγής στην ειδική ηλικιακή εξαίρεση του προγράμματος «Προσωπικός Βοηθός για Άτομα με Αναπηρία», με αποτέλεσμα να δημιουργούνται περαιτέρω ανισότητες στην πρόσβαση σε υπηρεσίες υποστήριξης.
Η οικονομική ενίσχυση της μετακίνησης δεν αποτελεί προνόμιο, αλλά αναγκαίο μέτρο αντιστάθμισης των πρόσθετων εμποδίων και δαπανών που συνεπάγεται η αναπηρία. Η ισότιμη συμμετοχή στην εργασία, την εκπαίδευση, την υγεία και την κοινωνική ζωή προϋποθέτει την εξασφάλιση ουσιαστικών όρων προσβασιμότητας και αυτονομίας.


Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esaea.gr ή www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

